Informatīvais ziņojums

Par Latvijas dalību Pasaules Tirdzniecības organizācijas 11. Ministru konferencē 2017. gada 10.–13. decembrī Buenosairesā (Argentīna) un ar to saistītajā Eiropas Savienības Ārlietu padomes Kopējās tirdzniecības politikas jautājumos sanāksmē 10. decembrī Buenosairesā (Argentīna)

2017. gada 10.-13. decembrī Buenosairesā (Argentīna) norisināsies Pasaules Tirdzniecības organizācijas (turpmāk – PTO) 11. Ministru konference (turpmāk - Ministru konference).[[1]](#footnote-1) Saistībā ar to 10. decembrī Buenosairesā notiks Eiropas Savienības (turpmāk – ES) Ārlietu padomes sanāksme Kopējās tirdzniecības politikas jautājumos, kur plānots vienoties par ES nostāju Ministru konferences jautājumos.

# 11. Ministru konferences darba kārtība

Sagaidāms, ka Ministru konferencē darba kārtību veidos šādi jautājumi: publisko pārtikas krājumu nodrošināšana; tirdzniecību kropļojošs iekšzemes atbalsts; eksporta ierobežojumi lauksaimniecībā; subsīdijas zivsaimniecībā; pakalpojumu iekšzemes regulējums, mazo un vidējo komersantu (MVK) / preču tirdzniecības reglamentējošo pasākumu pārredzamība. Tuvojoties decembra konferencei, samazinās to jautājumu skaits, par kuriem būs iespējams panākt vienošanos. Nav sagaidāmas būtiskas vienošanās par minētajiem darba kārtības jautājumiem un, iespējams, jārēķinās ar piezemētiem rezultātiem.

Ministru konferencē paredzēts diskutēt par jaunu jautājumu iekļaušanu PTO darba kārtībā pēc Buenosairesas Ministru konferences. Kā iespējamās “nākotnes” tēmas tiek minētas e-komercija un digitālā tirdzniecība, kā arī investīciju veicināšana. Papildus ministru konferences ietvaros tiks prezentēta deklarācija par tirdzniecību un sieviešu ekonomiskajām iespējām. Tāpat Ministru konferencē rezultāts varētu būt jautājumos par labāku esošā PTO regulējuma piemērošanu vai nosacījumiem par īpašu un diferencētu pieeju vismazāk attīstītajām valstīm un attīstības valstīm PTO.

Konferences sagatavošanas procesā tika identificēti daži ES dalībvalstīm nozīmīgi jautājumi, par kuriem līdz šim nav izdevies panākt vienprātību PTO dalībvalstu starpā, kā, piemēram, e-komercija, MVK iesaiste starptautiskajā tirdzniecībā un investīciju veicināšana. Iespējams, tiks panākta vienošanās par šo jautājumu iekļaušanu PTO turpmākā darba programmā.

# Latvijas nostāja

Latvijas prioritātes ES kopējās tirdzniecības politikas jautājumos formulētas Ministru kabineta 2015. gada 17. novembrī apstiprinātajā nacionālajā pozīcijā “Par Eiropas Komisijas paziņojumu Eiropas Parlamentam, Padomei, Ekonomiskajai un Sociālajai komitejai un Reģionu komitejai “Tirdzniecība visiem. Ceļā uz atbildīgāku tirdzniecības un ieguldījumu politiku””. Spēkā ir arī 2017. gada 3. maijā apstiprinātā Ārlietu ministrijas pozīcija Nr. 1 “Par gatavošanos Pasaules Tirdzniecības organizācijas 11. Ministru konferencei”.

Lai paustu Latvijas nostāju ES Ārlietu padomes Kopējās tirdzniecības politikas jautājumos sanāksmē Buenosairesā (Argentīna) 10. decembrī un PTO 11. Ministru konferencē, ir sagatavots nacionālās pozīcijas projekts.

Latvija stingri atbalsta nepieciešamību stiprināt daudzpusējās tirdzniecības sistēmu, t.sk. konkrētu, sabalansētu un pārredzamu rezultātu panākšanu, saglabājot PTO centrālo lomu starptautisko tirdzniecības noteikumu izstrādē un īstenošanā, kā arī, veicinot mazāk attīstīto valstu iesaisti starptautiskajā tirdzniecībā, tādejādi sekmējot to ekonomisko izaugsmi. PTO 11. ministru konferencē Buenosairesā ir būtiski panākt konkrētas vienošanās, primāri dodot priekšroku daudzpusējiem risinājumiem.

Attiecībā uz lauksaimniecības jautājumiem Latvijai ir svarīgi, lai, risinot iekšējā atbalsta jautājumus, netiktu mainīti “zaļās kastes”[[2]](#footnote-2) un “zilās kastes”[[3]](#footnote-3) nosacījumi, kas nākotnē varētu ierobežot ES Kopējās lauksaimniecības maksājumus un arī iespējamās ES Kopējās lauksaimniecības politikas nākotnes reformas.

Zivsaimniecības subsīdiju jomā ir būtiska visiem PTO dalībniekiem saistoša regulējuma izstrāde, īpaši subsīdiju liegumam attiecībā uz zvejas kuģiem, kas ir iekļauti nelegālās, nereģistrētās un neregulētās (turpmāk – NNN) zvejas sarakstos, kā arī subsīdiju liegumam zvejas kapacitātes palielināšanai. Spēkā esošā ES likumdošana 2014.-2020. gadam Eiropas Jūrlietu un zivsaimniecības fonda ietvaros liedz atbalstu NNN zvejā iesaistītiem operatoriem un zvejas kapacitātes palielināšanai.

Latvijas interesēs ir veicināt dialogu arī tādos jautājumos kā e-komercija, MVK iesaistes starptautiskajā tirdzniecībā palielināšanā. Latvijas MVK ir pasaules līmeņa konkurētspējīgi uzņēmumi un ir nepieciešams turpināt izstrādāt priekšnoteikumus to efektīvai darbībai starptautiskajos tirgos. Īpaši nozīmīgi ir mazināt netarifu barjeras, lai atvieglotu MVK piekļuvi citu valstu eksporta tirgiem. E-komercijas jautājumos atbalstam tālāku virzību, t.sk. “*Bratislavas jautājumos*” (cīņa ar surogātpastu, patērētāju aizsardzība Internetā, elektronisko līgumu un elektronisko parakstu atzīšana), kā arī piemērota diskusiju formāta izveidei e-komercijas jautājumu risināšanai arī PTO ietvaros. 11. Ministru konferences noslēguma dokumentos būtu svarīgi panākt  atsauci uz MVK un e-komercijas minētajiem jautājumiem, kā arī iekļaut tos pēc Buenosairesas darba programmā.

# Latvijas delegācijas sastāvs PTO 11. Ministru konferencē un Eiropas Savienības Ārlietu padomē Kopējās tirdzniecības politikas jautājumos

Latvijas delegācijas sastāvs PTO 11. Ministru konferencē un tās ietvaros organizētajā Eiropas Savienības Ārlietu padomē Kopējās tirdzniecības politikas jautājumos:

Delegācijas vadītājs: E. Rinkēvičs, ārlietu ministrs;

Delegācijas vadītāja vietnieks: M. Kreitus, vēstnieks, pastāvīgais pārstāvis Pasaules Tirdzniecības organizācijā;

Delegācijas sastāvā: J. Štālmeistars, Ārlietu ministrijas Ekonomisko attiecību, tirdzniecības un attīstības sadarbības direkcijas vadītājs;

1. Ābelis, Ārlietu ministrijas Ārējās tirdzniecības un ārējo ekonomisko sakaru veicināšanas departamenta direktors;

D. Freimane – Zemkopības ministrijas Tirgus kopējās organizācijas nodaļas vadītāja;

I. Valante, Ārlietu ministrijas Amerikas un Karību valstu nodaļas padomniece;

E. Severs, Ārlietu ministra biroja trešais sekretārs.

|  |  |
| --- | --- |
|  |  |

Iesniedzējs: ārlietu ministra vietā – iekšlietu ministrs R.Kozlovskis

Vīza: valsts sekretārs A.Pildegovičs

1. Ministru konference ir galvenā PTO lēmējinstitūcija un tā notiek reizi divos gados. Iepriekšējā Ministru konference notika Nairobi (Kenija) 2015. gada 15.–18. decembrī. [↑](#footnote-ref-1)
2. Zaļās kastes atbalsta maksājumi - tirdzniecību nekropļojošais iekšējais atbalsts, kas izpaužas kā valsts maksājumi par dažādām programmām, kas paredz pētījumus kādā no lauksaimniecības sektoriem, dabas katastrofu seku novēršanu, izglītojošus pasākumus u.tml. [↑](#footnote-ref-2)
3. Zilās kastes atbalsta maksājumi - daļēji tirdzniecību kropļojošais iekšējais atbalsts, kas izpaužas kā atdalītais maksājums no produkcijas ražošanas fakta, piemēram, par audzējamo kultūru platību hektāru maksājumi, kas nav atkarīgi no saražotās produkcijas apjoma. [↑](#footnote-ref-3)